A BIZOTTSÁG 607/2007/EK RENDELETE
(2007. június 1.)
az 1788/2003/EK tanácsi rendelet I. mellékletében a 2006/2007-es időszakra megállapított nemzeti referenciamennyiségek „szállítások” és „közvetlen eladások” közötti felosztásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tej- és tejtermékágazatban illeték megállapításáról szóló, 2003. szeptember 29-i 1788/2003/EK tanácsi rendeletre (1) és különösen annak 8. cikkére,
mivel:
(1)
Az 1788/2003/EK rendelet 6. cikke rendelkezik arról, hogy a tagállamoknak meg kell állapítaniuk a termelők egyéni referenciamennyiségeit. A termelők egy vagy két egyéni referenciamennyiséggel rendelkezhetnek, az egyik a szállításokra, a másik pedig a közvetlen eladásokra vonatkozik, és e mennyiségek referenciamennyiségek közötti átcsoportosítása csak a termelő indokolt kérése alapján történhet.
(2)
Az 1788/2003/EK tanácsi rendelet I. mellékletében a 2005/2006-os időszakra megállapított nemzeti referenciamennyiségek szállításai és közvetlen eladásai közötti felosztásról szóló, 2006. június 2-i 832/2006/EK bizottsági rendelet (2) meghatározza Belgium, Csehország, Dánia, Németország, Észtország, Írország, Görögország, Spanyolország, Franciaország, Olaszország, Ciprus, Lettország, Litvánia, Luxemburg, Magyarország, Málta, Hollandia, Ausztria, Lengyelország, Portugália, Szlovénia, Szlovákia, Finnország, Svédország és az Egyesült Királyság számára a 2005. április 1. és 2006. március 31. közötti időszakra vonatkozóan a „szállítások” és a „közvetlen eladások” közötti felosztást.
(3)
A tej- és tejtermékágazatban illeték megállapításáról szóló 1788/2003/EK tanácsi rendelet alkalmazására vonatkozó részletes szabályok megállapításáról szóló, 2004. március 30-i 595/2004/EK bizottsági rendelet (3) 25. cikkének (2) bekezdésével összhangban Belgium, Csehország, Dánia, Németország, Észtország, Írország, Görögország, Spanyolország, Franciaország, Olaszország, Ciprus, Lettország, Litvánia, Luxemburg, Magyarország, Hollandia, Ausztria, Lengyelország, Portugália, Szlovénia, Szlovákia, Finnország, Svédország és az Egyesült Királyság értesítette a Bizottságot azokról a mennyiségekről, amelyeket a termelők kérésére a szállítások és közvetlen eladások egyéni referenciamennyiségei között véglegesen átcsoportosítottak.
(4)
Az 1788/2003/EK rendelet I. mellékletével összhangban Belgium, Dánia, Németország, Franciaország, Luxemburg, Hollandia, Ausztria, Portugália, Finnország, Svédország és az Egyesült Királyság esetében a 2006/2007-es időszakra vonatkozó teljes nemzeti referenciamennyiségek nagyobbak, mint az említett országok számára a 2005/2006-os időszakban rendelkezésre álló teljes nemzeti referenciamennyiségek; e tagállamok tájékoztatták a Bizottságot ezen többlet-referenciamennyiségek „szállítások” és „közvetlen eladások” közötti felosztásáról.
(5)
Az 1788/2003/EK rendelet 1. cikkének (4) bekezdésében előírt különleges szerkezetátalakítási tartalék felszabadításáról szóló, 2006. június 22-i 927/2006/EK bizottsági rendelettel (4) összhangban Csehország, Észtország, Lettország, Litvánia, Magyarország, Lengyelország, Szlovénia és Szlovákia javára 2006. április 1-jétől kezdődően felszabadított kiegészítő referenciamennyiségeket az adott országok nemzeti referenciamennyiségén belül a „szállítások” céljára megállapított mennyiségekhez kell hozzáadni.
(6)
Ezért helyénvaló megállapítani az 1788/2003/EK rendelet I. mellékletében a 2006. április 1. és 2007. március 31. közötti időszakra meghatározott nemzeti referenciamennyiségek „szállítások” és „közvetlen eladások” közötti felosztását.
(7)
Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
Az 1788/2003/EK rendelet I. mellékletében a 2006. április 1. és 2007. március 31. közötti időszakra meghatározott nemzeti referenciamennyiségek „szállítások” és „közvetlen eladások” közötti felosztását e rendelet melléklete állapítja meg.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. június 1-jén.